Майртуьпарчу баккхийчу наха 1970-чу шерашкахь, ас Шеларчу «Коммунизман байракх» газетехь болх бечу хенахь, дуьйцура Таймин Биболат ц1ера Майртуьпара ву олий, тайпана Бильт1о ву – вац дагацадог1у суна. Цу заманахь тайпанаш дуьйцуш дацара. Тхан штатехь воцу корреспондета Цициев 1алвис ша редакце мосазза веа дуьйцура суна Таймиев Биболатах долу бакъдерш. Школехь историк волчу Ахмадов Бахьадис олура иза 1789 шарахь вина ву эчиг-пхьар волчу Таймин, цуьнан х1усамненан Жаннарун доьзалехь. Биболатан нана а Майртуьпара яра. Кхин а шиъ йиша а яра Биболатан: Жансари, Товсари ц1ераш йолуш. Таймин Бийболатан к1ант вацара, кхоъ йо1 яра: Дусар, Марха, Седа ц1ераш йолуш. Жимах йолу Седа Кунта – Хьаьжин х1асамнана, шен ц1ийнадел ши шо жима а яра.